
A magyar mozi hiánycikke: A bűnügyi filmek jelenléte a 2010-es évek magyar filmgyártásában

Rezümé
A dolgozat címe: A magyar mozi hiánycikke: A kortárs magyar bűnügyi filmek népszerűsége a hazai filmgyártásban
Készítette: SPB331
A magyar filmkritikusok és filmtudományi szakemberek között az elmúlt évek hazai kortárs bűnügyi filmterméséről folytatott diskurzusában két – egymásnak látszólag ellentmondó – vélekedés figyelhető meg: az egyik szerint korunk a magyar krimi reneszánsza, míg a másik azt is megkérdőjelezi, hogy létezik-e ilyen műfajú filmünk. Lassan már filmtörténeti közhely, hogy a 2010-es években a történelmi tematikájú bűnügyi film virágkorát éli; ugyanennek az időszaknak a magyar filmjei között szinte egyáltalán nem találunk klasszikus krimit, miközben a true crime és a történelmi tematikájú bűnügyi film műfaja felértékelődik. Miközben elméletben a bűnügyi film e három típusa (a történelmi kontextus, a true crime és a klasszikus krimi jelleg) nem egymást kizáró kategóriák, s elképzelhető lenne egy történelmi korban játszódó valódi bűnesetet feldolgozó analitikus krimi, a gyakorlatban ennek az ellenkezőjét látjuk. Dolgozatomban adatbázisalapú elemzésen keresztül arra elsősorban arra a kérdésre keresem a választ, hogy 2007–2020 között hogyan változik a true crime, a történelmi tematikájú bűnügyi film és a klasszikus krimi viszonya a magyar filmtermésben.
A kutatást 42 bűnügyi tematikájú magyar film elemzésére alapoztam, melyeket a műfajiság és a népszerűség (nézettség és IMDb-értékelés) szempontjából vizsgáltam. A dolgozat első szakaszában a kijelölt időszak magyar bűnügyi filmjeinek szakmai megítélését vettem górcső alá. Az ezt követő fejezetben értelmeztem a krimi műfajának alműfajait: a történelmi tematikájú bűnügyi filmeket, a klasszikus krimiket és a true crime filmeket. A fogalmak tisztázásra azért volt szükség, hogy megvizsgáljam az egyes alműfajok jelenlétét és népszerűségét a 2007 és 2020 közötti magyar filmtermésben. Az ezt követő fejezetekben és alfejezetekben az adatbázis alapú elemzések olvashatók.
A kutatás alapján nem lehet állást foglalni abban a kétpólusú diskurzusban, amely a 2007 és 2020 közötti magyar bűnügyi filmek megítélése körül alakult ki; a vizsgált időszak bűnügyi filmjeinek adatbázisalapú elemzése viszont segíthet árnyalni azt a képet, hogy miért nevezhetik egyesek ezt az időszakot a magyar krimi reneszánszának, miközben mások azt is megkérdőjelezik, hogy létezik-e magyar krimi.



